《纪梦曲》
宋代·薛师石

夜梦佳人姱且长，星冠霞帔云衣裳。
双眉浅淡画春色，两耳炫濯垂珠珰。
细步逡巡倏相近，世道人情不敢问。
敛容正笑发一言，不识巫山云雨恨。
自从十五学仙经，今年二十身骨清。
天上有籍升其名，长声短声歌紫琼。
紫琼之章词宛转，永与人间风调远。
余声示竟钟鼓鸣，雾散烟收人不见。

作者简介：（1178—1228）温州永嘉人，字景石，号瓜庐。薛弼曾孙。隐居不仕，筑室会昌湖上。工小楷，篆籀斯隶，深造其极。尤工诗。有《瓜庐集》。